Mikkel Bjørn (DF), 2023-05-04:
Det er jo fornemt.
Vi har en vedtagelsestekst, der lyder som følger: Forslag til vedtagelse: »Folketinget konstaterer, at det er af allerstørste nødvendighed, at Danmark snarest muligt får oprettet et eller flere asylbehandlingscentre i lande langt fra Danmark og allerhelst i lande tæt på, hvorfra migranterne kommer.«
Tak for ordet.
Indvandringen til Danmark har gennem alle årene været katastrofal for Danmark og det danske folk og er det stadig væk, selv om der er sket nogle ting på den front.
Indvandringen skaber i sig selv problemer.
Der er parallelsamfund med egne love og regler, massiv social kontrol, ghettoer, religiøs fanatisme, bandeproblemer, social svindel, en høj kriminalitetsrate og en lav beskæftigelsesgrad – og det er bare for at nævne nogle af de problemer, vi i de kommende generationer vil stå med som konsekvens af årtiers fuldkomment forfejlede udlændingepolitik.
De besværliggør eller rettere umuliggør, at vi kan sende kriminelle indvandrere ud, som vi har besluttet os for at sende ud.
For at undgå, at vi står i de problemer, kan det i forhold til nogle af de her folk være formålstjenligt, at de som udgangspunkt bliver placeret i et center i udlandet, mens deres sag behandles.
Imens det sker, laver de i hvert fald ikke ballade her i landet, og mens deres sag behandles, opnår de i hvert fald ikke et tilknytningsforhold til Danmark, hvilket ofte er noget af det, vi ser der gør, at det er svært at udvise folk siden hen.
Derfor går vi helt og fuldt ind for at oprette sådan et center i udlandet.
Det her initiativ er for os at se et ud af mange initiativer, der skal tages for at forsøge at rette mest muligt op på den skade, som indvandringen har gjort på vores land.
For det er nødvendigt at gøre, hvad vi kan, så hurtigt som muligt frem for at lade regningen ligge til de kommende generationer.
Det scenarie, vi er nødsaget til at kigge ind i, er, at Europa, herunder Danmark, i tiden fremover vil se, at der er mennesker, der af den ene eller den anden grund gerne vil hertil.
Og uanset hvor meget vi måtte ønske det, er det ikke muligt for noget land og slet ikke Danmark med blot 6 millioner mennesker at redde hele verden.
Befolkningstilvæksten verden over er i hastig stigning, fattigdom, armod og krige vil fortsat være en ting i verden, og dermed vil der også fortsat være mennesker, som bevæger sig andetsteds hen for at søge lykken.
Det er helt forståeligt, men ikke noget, vi kan hjælpe alle de her mange mennesker med.
Så er vi en ansvarlig generation, stopper vi migrationen nu frem for at tage folk ind i årene fremover, for før eller siden er alles grænser nået, ikke kun de fysiske grænser, men også grænserne for, hvor meget selv de humanistiske venligboere kan tåle.
Med den viden er det fuldkomment uansvarligt at udsætte den beslutning til de kommende generationer, som så skal bøde for vores svigt.
Vi kan være de gode og tage imod lige nu og i årene fremover, men samtidig bliver vi i stedet på sigt de onde ved ikke at være ansvarlige og ved derved at tørre regningen, problemerne og ufreden af på de kommende generationer.
Så lad os starte med at sørge for at få oprettet et eller flere centre i udlandet langt fra Danmarks grænser og allerhelst i migranternes naturlige nærområder, så de nemt kan komme hjem igen, når de eventuelt måtte få et afslag.
Vi kvitterer helt afgjort for i særdeleshed den daværende regerings initiativer på det her område i forhold til at få oprettet det her center i Rwanda.
Men jeg vil også sige, at jeg bliver en lille smule bekymret, når ministeren svarer, at det er noget, der eventuelt godt vil kunne udsættes en anelse, fordi det er vigtigere, at vi får en løsning i internationalt regi, end det er, at vi får en løsning hurtigst muligt.
Med tanke på de migrationsstrømme, der er lige nu op igennem Europa, er det ikke vores holdning i Dansk Folkeparti, at det her er en situation, der kan afvente en fremtidig europæisk løsning i det tilfælde, hvor der måtte være europæiske lande, der er interesseret i det.
Det er noget, der skal løses hurtigst muligt og om nødvendigt udelukkende i dansk regi, hvis ikke der er andre, der vil være med.
Tak for ordet.